## Uredba o visini vodnoga doprinosa

### NN 14/2006 (8.2.2006.), Uredba o visini vodnoga doprinosa

# VLADA REPUBLIKE HRVATSKE

**363**

Na temelju članka 8. stavka 1. Zakona o
financiranju vodnoga gospodarstva (»Narodne novine«, br.
107/95, 19/96, 88/98 i 150/2005),Vlada Republike Hrvatske je na sjednici
održanoj 2. veljače 2006. godine donijela

## UREDBU

### O VISINI VODNOGA DOPRINOSA

Članak 1.

Ovom se Uredbom određuje visina vodnoga
doprinosa.

Članak 2.

U smislu ove Uredbe izraz:

– »Zaštićeno obalno područje mora« je zaštićeno
obalno područje mora, u smislu Uredbe o uređenju i zaštiti zaštićenoga obalnoga
područja mora (»Narodne novine«, broj 128/2004), uključivo i buduće izmjene i
dopune te Uredbe;

– »Područja posebne državne skrbi« su područja
posebne državne skrbi u smislu Zakona o područjima posebne državne skrbi
(»Narodne novine«, br. 44/96, 57/96, 124/97, 78/99,
73/2000, 87/2000, 127/2000, 94/2001, 88/2002, 42/2005 i 90/2005), uključivo i
buduće izmjene i dopune toga Zakona;

– »Poslovne prostorije, osim proizvodnih pogona«
su zatvoreni poslovni prostori koji su namijenjeni obavljanju gospodarskih
djelatnosti, uključivo prodaju ili drugi promet roba i usluga, kao npr. trgovine, prodajni centri, skladišta, garaže i
manipulativni prostori, te izložbene prostorije sajmova i druge slične
prostorije;

– »Stambene građevine za stalno stanovanje« su
više stambene zgrade i obiteljske kuće koje su namijenjene stalnom stanovanju;

– »Stambene građevine za povremeno stanovanje«
su kuće za odmor i zgrade s apartmanskim stanovima namijenjene povremenom
stanovanju;

– »Objekti društvenog standarda i religijski
objekti« su škole i druga učilišta, ustanove za predškolski odgoj, dječji
vrtići i dnevni boravci, bolnice, klinike, poliklinike i domovi zdravlja,
objekti studentske prehrane, objekti javne prehrane (javne kuhinje), muzeji i
vjerski hramovi. Zatvoreni poslovni prostori koji su namijenjeni obavljanju
drugih djelatnosti osim gospodarskih, uključivo djelatnosti neprofitnih osoba,
te tijela Republike Hrvatske, jedinica područne (regionalne) samouprave i
jedinica lokalne samouprave izjednačeni su s objektima društvenoga standarda i
religijskim objektima;

– »Proizvodni pogoni« su zatvoreni poslovni
prostori (prostorije), namijenjeni za proizvodne i servisne (popravak, remont i
održavanje) svrhe, te prostorije za istraživanja i ispitivanja (laboratoriji i
druge slične prostorije);

– »Prometnice« su otvorene građevine i pojas uz
njih namijenjene za prometovanje vozila, plovila i drugih prometala, te uzlijetanje,
slijetanje i smještaj zrakoplova, uključivo autoceste, ostale ceste, pruge,
uzletno-sletne staze, stajanke i staze za vožnju (rulne
staze) na aerodromima i helidromima, prevodnice i druge građevine;

– »Produktovodi« su
infrastrukturne građevine namijenjene za prijenos struje, transport energenata
(nafte, plina i dr.), vode, otpadne vode i
telekomunikacijskih signala, uključivo dalekovode, naftovode, plinovode, toplovode, vodovode, kanalizacijske kolektore i ispuste i
druge građevine;

– »Telekomunikacijske kanalizacije« su zasebni produktovodi namijenjeni polaganju telekomunikacijskih
instalacija;

– »Otvorene poslovne građevine« su otvorene
građevine namijenjene za proizvodne, servisne (popravak, remont i održavanje),
skladišne i parkirne svrhe, odnosno namijenjene kao manipulativne površine,
prostori za pretovar, utovar i privez (lučke
površine, dokovi, molovi, pristani i druge slične građevine), prostori za
prodaju ili drugi promet roba i usluga, izložbeni prostori, i druge građevine;

– »Druge otvorene građevine« su otvorene
građevine koje nisu otvorene poslovne građevine iz podstavka 11. ovoga članka,
a namijenjene su za šport, rekreaciju, za obuku i vježbe i dr.
slične djelatnosti, uključivo bazene, igrališta, otvorena kupališta,
vježbališta i poligone i druge slične građevine.

Članak 3.

U svrhu određivanja visine vodnoga doprinosa,
područje Republike Hrvatske dijeli se u 3 zone: Zonu A, Zonu B i Zonu C.

Zonu A čini Grad Zagreb i zaštićeno obalno
područje mora.

Zonu B čini ostalo područje Republike Hrvatske,
osim Zone A i Zone C.

Zonu C čine područja posebne državne skrbi.

Članak 4.

Visina vodnoga doprinosa određuje se u kunama po
jedinici prikazanoj u tablici kako slijedi:

|  |  |  |  |  |  |
| --- | --- | --- | --- | --- | --- |
| Tarifni broj | Osnovica | Jedinica | Zona A | Zona B | Zona C |
| 1. | Poslovne prostorije, osim proizvodnih pogona | m3 | 100 kn | 60 kn | 30 kn |
| 2. | Stambene građevine za stalno stanovanje | m3 | 60 kn | 40 kn | 15 kn |
| 3. | Stambene građevine za povremeno stanovanje | m3 | 80 kn | 50 kn | 25 kn |
| 4. | Objekti društvenog standarda i religijski objekti | m3 | 25 kn | 15 kn | 5 kn |
| 5. | Proizvodni pogoni | m3 | 25 kn | 15 kn | 5 kn |
| 6. | Prometnice | m2 | 7 kn | 2 kn | 1 kn |
| 7. | Produktovodi | m | 15 kn | 10 kn | 5 kn |
| 8. | Telekomunikacijske kanalizacije | m | 30 kn | 20 kn | 10 kn |
| 9. | Otvorene poslovne građevine | m2 | 50 kn | 30 kn | 10 kn |
| 10. | Druge otvorene građevine | m2 | 25 kn | 15 kn | 5 kn |

Pri obračunu vodnoga doprinosa, primjena većega
tarifnoga broja stavka 1. ovoga članka isključuje primjenu manjega tarifnoga
broja.

Ako građevina svojim obujmom, površinom, odnosno
duljinom prelazi granicu zona iz članka 3. ove Uredbe, na njene dijelove
primijenit će se visina vodnoga doprinosa one zone u kojoj se ti dijelovi
grade.

Iznimno od stavka 1. ovoga članka na gradnju
stambenih građevina za stalno stanovanje na otoku, koju poduzimaju investitori
koji su trajno nastanjeni ili se namjeravaju trajno nastaniti na tom otoku,
primijenit će se visina vodnoga doprinosa koja važi u Zoni C.

Članak 5.

Vodni se doprinos plaća odjednom.

Iznimno od stavka 1. ovoga članka, vodni se
doprinos može platiti obročno, sukladno propisu iz članka 44. Zakona o
financiranju vodnoga gospodarstva.

Članak 6.

Ova Uredba stupa na snagu osmoga dana od dana
objave u »Narodnim novinama«.

Klasa: 325-08/05-02/01

Urbroj: 5030116-06-1

Zagreb, 2. veljače 2006.

Potpredsjednica Vlade

i ministrica obitelji, branitelja

i međugeneracijske solidarnosti

**Jadranka Kosor, dipl. iur**.,
v. r.

Uredba, NN 14/2006-363